**Η δέσμευση της Novartis Hellas στους ασθενείς κατά τη διάρκεια της πανδημίας του COVID-19**

* **Εγκαινιάζει πρόγραμμα «Δωρεάν παράδοσης κατ’ οίκον» για φαρμακευτική αγωγή ασθενών με σοβαρά χρόνια νοσήματα**
* **Υποστηρίζει ασθενοκεντρικές πρωτοβουλίες που ενθαρρύνουν τη χρήση ψηφιακών εργαλείων**
* **Σχεδιάζει για 2η συνεχή χρονιά την υλοποίηση του European Patient Innovation Summit και του Σεμιναρίου Ανάπτυξης Ικανοτήτων & Ενδυνάμωσης που απευθύνονται σε συλλόγους ασθενών, προσαρμοσμένα στην ψηφιακή εποχή**

**Αθήνα, 13 Απριλίου 2020 –**  Η Novartis Hellas έχοντας στο επίκεντρο των δράσεών της τον ασθενή, συμβάλει στην πρόληψη της μετάδοσης και διασποράς του COVID 19 σε ασθενείς που ανήκουν σε ομάδες υψηλού κινδύνου. Συγκεκριμένα, ανταποκρινόμενη στην ανάγκη των ασθενών με χρόνια νοσήματα για εύκολη πρόσβαση στην θεραπεία τους, σε αυτή τη δύσκολη εποχή που διανύουμε, θέτει σε λειτουργία **πρόγραμμα δωρεάν παράδοσης κατ’ οίκον**, των θεραπευτικών αγωγών της.

Ειδικότερα, καθ’ όλο το χρονικό διάστημα που είναι σε ισχύ τα κυβερνητικά μέτρα για τον περιορισμό της εξάπλωσης του COVID 19, η Novartis Hellas, σε συνεργασία με την εταιρεία Bioaxis, θα διασφαλίσει τη δωρεάν παράδοση θεραπειών στο σπίτι των ασθενών. Το **πρόγραμμα δωρεάν παράδοσης κατ’ οίκον** απευθύνεται σε περίπου 6.500 ασθενείς των οποίων η θεραπευτική αγωγή δε διατίθεται από ιδιωτικά φαρμακεία, δεν εξυπηρετούνται από αντίστοιχο πρόγραμμα του συστήματος υγείας και ανήκουν σε ομάδα υψηλού κινδύνου με τα κάτωθι νοσήματα:

* Αγκυλοποιητική σπονδυλαρθρίτιδα
* Αληθής πολυκυτταραιμία
* Αυτοάνοση θρομβοκυτταροπενία
* Θαλασσαιμία
* Μελάνωμα
* Μεταστατικός καρκίνος μαστού
* Μυελοίνωση
* Nόσος Cushing
* Νοσος Still
* Οξεία Μυελογενής Λευχαιμία
* Περιοδικά πυρετικά σύνδρομα
* Προχωρημένη συστηματική μαστοκυττάρωση
* Σοβαρή απλαστική αναιμία
* Σοβαρό αλλεργικό άσθμα
* Συστηματική Νεανική Ιδιοπαθή Αρθρίτιδα
* Ψωριασική αρθρίτιδα & Ψωρίαση

Οι ασθενείς μπορούν να επικοινωνήσουν με το γιατρό τους για να λάβουν περισσότερες πληροφορίες για το πρόγραμμα.

Επίσης, υποστηρίζει την υλοποίηση ασθενοκεντρικών πρωτοβουλιών, όπως το πρόγραμμα εκπαίδευσης ατόμων με προβλήματα όρασης στις νέες τεχνολογίες επικοινωνίας και τηλεργασίας. Το πρόγραμμα πραγματοποιείται από την Α.Μ.Κ.Ε. «Με Άλλα Μάτια» και στόχο έχει την αποφυγή περιθωριοποίησης των ατόμων αυτών και τη διευκόλυνση προσαρμογής τους στις νέες συνθήκες που επιβάλλουν την υιοθέτηση τεχνολογικών λύσεων.

Επιπλέον, η Novartis Hellas σχεδιάζει την υλοποίηση του **Σεμιναρίου Ανάπτυξης Ικανοτήτων & Ενδυνάμωσης** και του **European Patient Innovation Summit**, για 2η συνεχόμενη χρονιά, με στόχο την ενδυνάμωση των φορέων ασθενών ώστε να προωθήσουν, να υποστηρίξουν αποτελεσματικά και να εξελίξουν τη λειτουργία τους. Με προτεραιότητα την ουσιαστική συμβολή στο έργο των φορέων ασθενών και λαμβάνοντας υπ’ όψιν τις σημερινές συνθήκες που βιώνουμε, η εκπαίδευση θα είναι προσανατολισμένη κυρίως στη χρήση των ψηφιακών τεχνολογιών υπηρετώντας τις ανάγκες των συλλόγων αλλά και των ασθενών.

«Πιστοί στην αποστολή μας να διευρύνουμε την πρόσβαση στην υγεία με άμεσες λύσεις, προχωρήσαμε στην υλοποίηση προγράμματος «δωρεάν παράδοσης κατ’ οίκον θεραπεία», ώστε οι ασθενείς που ανήκουν σε ομάδες υψηλού κινδύνου να λαμβάνουν την θεραπευτική αγωγή στο σπίτι τους. Ο περιορισμός της διάδοσης του COVID 19 αλλά και η προστασία των ασθενών υψηλού κινδύνου, εξαρτάται τόσο από τα μέτρα ατομικής ευθύνης όσο και των συλλογικών πρωτοβουλιών που λαμβάνονται. Στη Novartis θεωρούμε τις Ενώσεις Ασθενών βασικό μας εταίρο. Γι’ αυτό και δεσμευόμαστε να υποστηρίζουμε πρωτοβουλίες που ενδυναμώνουν τη φωνή και τις δεξιότητές τους, ειδικά σε συγκυρίες όπως αυτή, όπου όλες οι αποφάσεις πρέπει να λαμβάνονται με γνώμονα και τις δικές τους ανάγκες», ανέφερε η Πρόεδρος και Διευθύνουσα Σύμβουλος της Novartis Hellas, Susanne Kohout.

**Σχετικά με τη Novartis**

Η Novartis εξελίσσει την ιατρική πρακτική με στόχο τη βελτίωση και την επέκταση της ζωής των ανθρώπων. Ως μια κορυφαία παγκόσμια φαρμακευτική εταιρεία, χρησιμοποιούμε καινοτόμα επιστημονικά δεδομένα και ψηφιακές τεχνολογίες για τη δημιουργία θεραπειών που κάνουν τη διαφορά σε τομείς όπου υπάρχει μεγάλη ιατρική ανάγκη. Στην προσπάθεια για ανακάλυψη νέων φαρμάκων, κατατασσόμαστε σταθερά μεταξύ των εταιρειών με τη μεγαλύτερη επένδυση σε έρευνα και ανάπτυξη στον κόσμο. Τα προϊόντα μας αγγίζουν περισσότερους από 750 εκατομμύρια ανθρώπους παγκοσμίως ενώ ανακαλύπτουμε καινοτόμους τρόπους για τη διεύρυνση της πρόσβασης στις πιο πρόσφατες θεραπείες μας. Περίπου 108.000 άνθρωποι, πάνω από 140 εθνικοτήτων, εργάζονται στη Novartis ανά τον κόσμο. Για περισσότερες πληροφορίες: https://www.novartis.com

Στην Ελλάδα, η Novartis (Hellas) Α.Ε.Β.Ε. δραστηριοποιείται στα συνταγογραφούμενα φαρμακευτικά ιδιοσκευάσματα. Τα κεντρικά γραφεία βρίσκονται στη Μεταμόρφωση Αττικής και η εταιρεία απασχολεί 430 περίπου άτομα σε όλη την Ελλάδα.

Για περισσότερες πληροφορίες σχετικά με τη Novartis:

**Website:**[www.novartis.gr](http://www.novartis.gr)

**Facebook page:**<https://www.facebook.com/NovartisHellas/>

**LinkedIn page:**<https://www.linkedin.com/company/novartis-hellas/>

**YouTube channel**: [Novartis Hellas](https://www.youtube.com/channel/UCFxIV1rdCVYgYNU7bd5d_KQ)

# # #